
SP-33/07: 
AVTALE SP-SU
Vedlegg:
01 Avtale fra 2003



02 Milepæler for arbeid med revidering av avtale mellom SP og SU
Saksbehandler: 
Silje Anita Holand
Definisjoner:
AU
Arbeidsutvalget

HiST
Høgskolen i Sør-Trøndelag

SP
Studentparlamentet

SU
Studentutvalgene 
Bakgrunn:

I 2003 ble det inngått en avtale mellom SU og SP (vedlagt). Det er vanskelig å fastslå om alle sittende SU-styrer siden 2003 har vært orientert om avtalen og dens meningsinnhold, da den ikke har blitt jevnlig revidert eller resignert.

Da avdelingsstrukturen ved HiST har endret seg noe siden 2003, har det også blitt noen endringer blant SUene, dermed har ikke alle SUene signert avtalen. Det kan derfor stilles spørsmål ved den eksisterende avtalens gyldighet.
I avtalens 3. punkt står det at avtalen kan revideres dersom en av partene krever det. Blant annet fordi avtalen har manglende gyldighet, kan Studentparlamentet ta initiativ til å inngå avtalen på nytt. 
Saksbehandlers vurdering: 

Med utgangspunkt i det foreslåtte måldokumentet for 2007-2008, mener saksbehandler at forholdet mellom SP og SU skal formaliseres som et ledd i å skape et helhetlig, personuavhengig og oversiktlig studentdemokrati ved HiST. Avtalen mellom SU og SP skal oppleves som et positivt samarbeid for begge parter, og utformes slik at den stimulerer til økt og effektivisert aktivitet i henholdsvis SP og SU. 

Saksbehandler mener at SP og SU i dialog bør komme frem til en samarbeidsavtale som definerer et minimumskrav til faste rammer for hvordan SU og SP skal forholde seg til hverandre med tanke på blant annet ansvarsfordeling, kommunikasjonslinjer, rutiner for saksgang, valg og politisk samarbeid. Avtalen bør innbefatte gjensidige plikter og forventninger, men samtidig gi et visst rom for fleksibilitet. 
Det har ingen hensikt å inngå en avtale på nytt dersom den ikke følges opp. I studentdemokratiet er det jevnlig utskifting i de ulike tillitsvervene, og man må derfor sørge for at avtalens innhold automatisk blir en del av erfaringsoverføringen når nye personer tiltrer i SP eller SU ledelsen. For å sikre dette, ser saksbehandler det som hensiktsmessig at det utarbeides sju avtaler – en med hvert SU, og at avtalen skal resigneres hver gang SP eller SU ledelsen byttes ut. 

Da SUene har ulik karakter må det være mulighet for en viss tilpasning av avtalen, så lenge dette ikke går på bekostning av hensikten bak avtalen – nemlig å skape et helhetlig, personuavhengig og oversiktlig studentdemokrati. Saksbehandler understreker også viktigheten av at tilpassningen ikke må føre til forskjellsbehandling av SUene fra SPs side – verken når det gjelder plikter eller rettigheter. 
Saksbehandlers innstilling:
Studentparlamentet tar initiativ til å revidere avtalen mellom SU og SP med følgende forutsetninger:

Avtalen skal

· ha et innhold som har fremkommet i dialog mellom SU og SP
· ha til hensikt å skape et positiv samarbeid mellom SU og SP, samt bidra til å skape et helhetlig, personuavhengig og oversiktlig studentdemokrati
· stimulere til økt og effektivisert aktivitet hos begge parter
· definere et minimumskrav til faste rammer for hvordan SU og SP skal forholde seg til hverandre med tanke på blant annet ansvarsfordeling, kommunikasjonslinjer, rutiner for saksgang, valg og politisk samarbeid

· tilpasses til de ulike SUenes karakter, og dermed utarbeides i sju versjoner som har samme basisinnhold
· godkjennes av SP før førstegangs signering, og ved eventuell senere revisjon

· re-signeres når ny ledelse tiltrer i SU eller SP

Studentparlamentet vedtar vedlagte fremdriftsplan for arbeid med revidering av avtale mellom SP og SU. 
Arbeidsutvalgets innstilling:
Studentparlamentet tar initiativ til å utforme ny avtalen mellom SU og SP med følgende forutsetninger:

Avtalen skal

· ha et innhold som har fremkommet i dialog mellom SU og SP

· ha til hensikt å skape et positiv samarbeid mellom SU og SP, samt bidra til å skape et helhetlig og personuavhengig studentdemokrati

· stimulere til økt og effektivisert aktivitet hos begge parter

· definere et minimumskrav til faste rammer for hvordan SU og SP skal forholde seg til hverandre med tanke på blant annet ansvarsfordeling, kommunikasjonslinjer, rutiner for saksgang, valg og politisk samarbeid

· tilpasses til de ulike SUenes karakter, og dermed utarbeides i sju versjoner som har samme basisinnhold

· godkjennes av SP før førstegangs signering, og ved eventuell senere revisjon

· re-signeres når ny ledelse tiltrer i SU

